text: Endnu en trafikulykke ved grænsen
  01 marts 2016 kl. 10.03
  To lastbiler kørte tirsdag morgen sammen på grund af kø ved grænsekontrollen.
  Ulykken fandt sted omkring klokken 7.30 tirsdag morgen halvanden kilometer fra Frøslev-grænsen, hvor to lastbiler kolliderede.
  En litauisk lastbil holdt i kø på den tyske side af grænsen for at komme gennem grænsekontrollen, men en rumænsk lastbil, der kom kørende bagfra, fik bremset for sent, og de to køretøjer stødte sammen. Tysk politi spærrede efterfølgende kortvarigt vejen, mens de fik samlet stumper af lastbilerne op fra kørebanen.
  Ingen personer kom til skade i ulykken, der er den tredje af slagsen, siden der blev indført grænsekontrol ved den dansk-tyske grænse.
  Mandag skete der en dødsulykke ved grænsen, da en bilist fejlvurderede køen ved grænsen, og kørte ind i en lastvogn.
  
  